**Ministru kabineta noteikumu projekta „Studiju programmu licencēšanas noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Izglītības un zinātnes ministrija sagatavojusi Ministru kabineta noteikumu projektu „Studiju programmu licencēšanas noteikumi” (turpmāk – projekts) saskaņā ar:   1. Ministru kabineta 2014.gada 3.novembra rīkojuma Nr.640 “Par koncepciju “Latvijas augstākās izglītības ārējās kvalitātes nodrošināšanas sistēmas pilnveide”” (turpmāk – koncepcija) 1.punktu; 2. Augstskolu likuma (2014.gada 17.decembra likuma “Grozījumi Augstskolu likumā” redakcijā) 55.1panta trešo daļu, 55.2panta pirmo prim daļu un septīto daļu; 3. Ministru prezidentes 2015.gada 20.janvāra rezolūciju Nr.12/2014-JUR-278, kas paredz, ka Izglītības un zinātnes ministrija līdz 2015.gada 1.jūnijam sagatavo un noteiktā kārtībā iesniedz Ministru kabinetā Augstskolu likuma (2014.gada 17.decembra likuma “Grozījumi Augstskolu likumā” redakcijā) 9.panta pirmajā un pirmajā prim daļā, 55.1panta trešajā daļā, 55.2panta pirmajā prim daļā, 55.3panta pirmajā daļā minēto tiesību aktu projektus, attiecīgi nodrošinot Ministru kabinetam dotā uzdevuma izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd studiju programmu licencēšanas procedūru regulē Ministru kabineta 2013.gada 25.aprīļa noteikumi Nr.230 “Studiju programmu licencēšanas noteikumi”, kuri paredz, ka studiju programmu licencēšanu organizē Izglītības un zinātnes ministrija vai tās pilnvarota institūcija.  2014.gada 17.decembrī pieņemts likums “Grozījumi Augstskolu likumā”, kas stāsies spēkā 2015.gada 1.jūlijā un paredzēs, ka studiju programmu licencēšanu organizē Akadēmiskās informācijas centrs.  Lai 2015.gada 1.jūlijā Akadēmiskās informācijas centrs varētu organizēt studiju programmu licencēšanu, nepieciešams izstrādāt jaunus Ministru kabineta noteikumus, kuri regulēs studiju programmu licencēšanas kārtību.  Projekts noteiks studiju programmu licencēšanas kārtību, kritērijus, pēc kuriem studiju programmu licencēšanas procesā vērtē studiju programmas, studiju programmas licences paraugu un studiju programmu licencēšanas komisijas izveidošanas nosacījumus, tiesības un pienākumus. Projekts paredzēs arī Akadēmiskās informācijas centra un Augstākās izglītības kvalitātes nodrošināšanas padomes, kas izveidota saskaņā ar Ministru kabineta noteikumu par augstskolu, koledžu un studiju virzienu akreditāciju noteikto kārtību, tiesības un pienākumus studiju programmu licencēšanā. Koncepcija paredz Augstākās izglītības kvalitātes nodrošināšanas padomes izveidi un iesaisti studiju programmu licencēšanas nodrošināšanā.  Projekts paredz, ka lēmumu par studiju programmas licencēšanu, atteikumu licencēt studiju programmu un licences anulēšanu pieņem Studiju programmu licencēšanas komisija.  Projekts paredz mainīt pašreizējo augstākās izglītības ārējās kvalitātes nodrošināšanas, tas ir, studiju programmu licencēšanas un augstskolu, koledžu un studiju virzienu akreditācijas, lēmumu pieņemšanas institucionālo struktūru. Šobrīd spēkā esošais regulējums paredz, ka komisiju, kas pieņem lēmumus, veido vairāku institūciju izvirzīti pārstāvji, bet tās personālsastāvu, priekšsēdētāju, vietnieku un sekretāru apstiprina izglītības un zinātnes ministrs. Šie principi – institucionālā pārstāvniecība Studiju programmu licencēšanas komisijā un komisijas apstiprināšana ar ministrijas lēmumu - neatbilst Eiropas asociācijas kvalitātes nodrošināšanai augstākajā izglītībā izstrādātajiem standartiem un vadlīnijām kvalitātes nodrošināšanai Eiropas Augstākās izglītības telpā, kas nosaka, ka visām ārējās kvalitātes nodrošināšanas procesā lēmumu pieņemšanā iesaistītajām personām nevajadzētu pārstāvēt kādu institūciju, bet tikai savu personisko speciālista viedokli, bet lēmumu pieņemšanā nedrīkst būt valsts, augstskolu vai kādu citu pušu ietekmes, proti, tai ir jābalstās uz objektīvu, neatkarīgu kvalitātes izvērtējumu. Projekts paredz profesionalizēt studiju programmu licencēšanas lēmumu pieņemšanu, jo Studiju programmu licencēšanas komisiju veidos pēc profesionālās kompetences kritērijiem izvēlēti pārstāvji. Vienlaicīgi, lai nodrošinātu studiju kvalitātē ieinteresēto profesionālo organizāciju un par augstākās izglītības politikas īstenošanu atbildīgo valsts institūciju pārraudzību pār Akadēmiskās informācijas centra kā nacionālās akreditācijas aģentūras darbu studiju programmu licencēšanas procesā, paredzēts par augstākās izglītības kvalitāti atbildīgo organizāciju un iestāžu pārstāvjus iesaistīt Augstākās izglītības kvalitātes nodrošināšanas padomes darbā, kas veiks stratēģisku vadību pār Akadēmiskās informācijas centru studiju programmu licencēšanā. Šīs padomes pienākums ir apstiprināt Studiju programmu licencēšanas komisijas atlases kritērijus un pašas komisijas sastāvu, kā arī tās darba reglamentu. Šāda kārtība nodrošinās gan studiju programmu licencēšanas procesa atbilstību Latvijai kā Boloņas procesa valstij saistošajiem Eiropas asociācijas kvalitātes nodrošināšanai augstākajā izglītībā izstrādātajiem standartiem un vadlīnijām kvalitātes nodrošināšanai Eiropas Augstākās izglītības telpā, gan Latvijas augstākās izglītības sistēmas dalībnieku un tās attīstībā ieinteresēto galveno profesionālo organizāciju iesaisti studiju programmu licencēšanas procesā.  Projekts paredz, ka iesniegumu par studiju programmas licencēšanu iesniedz Akadēmiskās informācijas centrā un Akadēmiskās informācijas centrs pārbauda, vai augstskola un koledža ir iesniegusi licencēšanai visu nepieciešamo informāciju, ja nav iesniegta visa nepieciešamā informācija, Akadēmiskās informācijas centrs rakstiski lūdz augstskolai un koledžai iesniegt trūkstošo informāciju. Projekts paredz, ka iesniegumu par jauna studiju virziena atvēršanu, ja augstskola vai koledža vēlas licencēt studiju programmu jaunā augstskolas vai koledžas studiju virzienā, iesniedz Izglītības un zinātnes ministrijā.  Projekts paredz, ka augstskolas vai koledžas iesniegumu par studiju programmas licencēšanu var atdot atpakaļ iesniedzējam, ja nav iesniegta rakstiski pieprasītā trūkstošā informācija noteiktajā termiņā, nav veikta samaksa par studiju programmas licencēšanu vai arī iesniegums nav noformēts atbilstoši dokumentu noformēšanas kārtībai, proti, nav parakstījis augstskolas rektors vai koledžas direktors, iesniegums noformēts neatbilstoši Valsts valodas likuma prasībām un citos gadījumos. Šādi nosacījumi parāda skaidras rīcības minētajās situācijas, kurām šobrīd risinājums nav paredzēts.  Projekts paredz studiju programmu novērtēšanā piesaistīt divus ekspertus, lai nodrošinātu objektīvāku ekspertu vērtējumu. Ņemot vērā militārās izglītības specifiku, izvirzot ekspertu kandidātus studiju programmām, kuras atbilst studiju virzienam “Militārā aizsardzība”, Akadēmiskās informācijas centram jāsaskaņo ekspertu kandidātus ar Aizsardzības ministriju. Projekta 16.7.apakšpunktā paredzēts, ka tiek prasīts sniegt informāciju sertifikācijas institūcijai, kas veic sertificējamo personu sertifikāciju reglamentēto profesiju jomā.  Projekts paredz, ka lēmumus par studiju programmas licencēšanu, atteikumu licencēt studiju programmu vai licences anulēšanu var apstrīdēt Akadēmiskās informācijas centrā atbilstoši Administratīvā procesa likuma 76.panta otrajā daļā noteiktajam, ka Ministru kabineta noteikumos var būt noteikta cita iestāde, kurā attiecīgo administratīvo aktu var apstrīdēt. Jāuzsver, ka Akadēmiskās informācijas centram kā studiju programmu licencēšanas organizētājam jānodrošina neatkarība no valsts pārvaldes, arī šis ir iemesls, kāpēc licencēšanas lēmumus nevar apstrīdēt Izglītības un zinātnes ministrijā, jo ir paredzēts novērst valsts pārvaldes ietekmi uz studiju programmu licencēšanu, tādējādi izpildot Eiropas Asociācijas kvalitātes nodrošināšanai augstākajā izglītībā izstrādāto standartu un vadlīniju kvalitātes nodrošināšanai prasības.  Projekts tāpat kā līdz šim nosaka studiju programmas novērtēšanas atzinuma paraugu, taču projektā tiek paredzēts, ka tas ir ekspertu kopīgais atzinums par licencējamo studiju programmu.  Projekts paredz, ka studiju programmu licencēšana notiek par attiecīgās augstskolas vai koledžas budžeta līdzekļiem saskaņā ar Ministru kabineta apstiprinātu cenrādi.  Koncepcija “Latvijas augstākās izglītības ārējās kvalitātes nodrošināšanas sistēmas pilnveide” konstatēja, ka ieņēmumi no maksas pakalpojumu sniegšanas nav pietiekami, un tāpēc ir jāparedz pastāvīgs finansējums no valsts budžeta. Izglītības un zinātnes ministrija piešķir Akadēmiskās informācijas centram valsts budžeta dotāciju licencēšanas funkcijas nodrošināšanai, kas daļēji nodrošina finansējumu Akadēmiskās informācijas centram licencēšanas funkcijas nodrošināšanai, līdz ar to augstskolas un koledžas segs tikai licencēšanas organizēšanas izmaksas, proti, ekspertu izmaksas un dokumentu aprites nodrošināšanas izmaksas.  Attiecībā uz privātpersonu dibinātām augstākās izglītības iestādēm, jānorāda, ka katra privātpersona pati izvēlas savu komercdarbības veidu, kā arī izvēlētās komercdarbības veida īstenošanai ir jāsaņem attiecīga licence vai atļauja, tādējādi jāuzsver, ka neatkarīgi no tā, ka licencēšana ir valsts funkcija, privātpersonu dibinātām augstākās izglītības iestādēm šis ir jāparedz kā maksas pakalpojums. Savukārt attiecībā uz valsts dibinātām augstākās izglītības iestādēm valsts piešķir finansējumu no valsts budžeta augstākās izglītības iestāžu darbības nodrošināšanai, kā arī augstākās izglītības iestādēm ir ienākumi no studiju maksas un citi pašu ieņēmumi, kā arī iespējas piesaistīt citu finansējumu.  Projekts paredz izmaiņas līdz šim izsniegtajās licencēs, paredzot, ka licencē tiek norādīts arī studiju programmas ilgums un apjoms un studiju programmas īstenošanas forma, ņemot vērā to, ka studiju programmas ilgums, apjoms un īstenošanas forma ir būtisks studiju programmu raksturojošs apstāklis, arī tiem ir jābūt iekļautiem licencē, pretējā gadījumā reizēm rodas grūtības identificēt studiju programmas. Kā arī projektā paredzētās izmaiņas licencē saskaņo studiju virzienu akreditācijas lapās iekļaujamo informāciju ar licencēs iekļaujamo informāciju, proti, studiju virzienu akreditācijas lapās tiek ietverta informācija arī par studiju programmas apjomu un īstenošanas formu. |
| 3. | Projekta izstrādē iesaistītās institūcijas | Ar Izglītības un zinātnes ministrijas 2015.gada 23.janvāra rīkojumu Nr.80 “Par darba grupas izveidi normatīvo aktu grozījumu, kas saistīti ar augstākās izglītības ārējās kvalitātes nodrošināšanas funkciju nodošanu Akadēmiskās informācijas centram, izstrādei” izveidota darba grupa, kuras sastāvā iekļauti Augstākās izglītības padomes, Rektoru padomes, Akadēmiskās informācijas centra, Izglītības un zinātnes ministrijas, Latvijas Darba devēju konfederācijas, Latvijas Koledžu asociācijas, Latvijas Studentu apvienības, Latvijas Izglītības un zinātnes darbinieku arodbiedrības pārstāvji, kā arī piesaistīti individuāli eksperti. |
| 4. | Cita informācija | Projekta saturu ir ietekmējusi laika posmā kopš 2013.gada 25.aprīļa Izglītības un zinātnes ministrijā uzkrātā pieredze, praksē īstenojot augstskolu, koledžu un studiju virzienu akreditācijas un studiju programmu licencēšanas organizēšanu, kuras laikā ir izkristalizējušies vairāki priekšlikumi līdzšinējās kārtības pilnveidošanai. Šajā laika posmā ir izstrādāti arī jauni Eiropas asociācijas kvalitātes nodrošināšanai augstākajā izglītībā standarti un vadlīnijas kvalitātes nodrošināšanai Eiropas augstākās izglītības telpā, kas Latvijai kā vienai no Boloņas procesa dalībvalstīm ir saistoši augstākās izglītības kvalitātes nodrošināšanas politikas veidošanai un īstenošanai un projektā paredzētās normas ar tiem ir saskaņotas. Līdz ar to projekta apstiprināšana ir svarīgs priekšnoteikums koncepcijā izvirzītā mērķa Akadēmiskās informācijas centra iekļaušanai Eiropas augstākās izglītības kvalitātes nodrošināšanas reģistrā 2018.gadā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz augstskolām un koledžām un Akadēmiskās informācijas centru. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums maina tiesības un pienākumus, kā arī veicamās darbības. Izglītības un zinātnes ministrijai tiek samazināts administratīvais slogs, jo Izglītības un zinātnes ministrijas uzdevums organizēt studiju programmu licencēšanu tiek nodots Akadēmiskās informācijas centram. Akadēmiskās informācijas centram palielinās administratīvais slogs, jo Akadēmiskās informācijas centram tiek uzdots organizēt studiju programmu licencēšanu, kas ir līdz šim Akadēmiskās informācijas centra neīstenotas funkcijas. Projekts paredz Akadēmiskās informācijas centra tiesības un pienākumus, kā arī veicamās darbības studiju programmu licencēšanas un jaunu augstskolas vai koledžas studiju virzienu atvēršanas gadījumos. |
| 3. | Administratīvo izmaksu monetārs novērtējums | Administratīvais slogs augstskolām un koledžām nemainīsies, jo salīdzinot ar līdz šim noteikto kārtību, atbilstoši kurai augstskolas vai koledžas ikvienas jaunas studiju programmas gadījumā gatavo studiju programmas raksturojumu, kas ir uzskatāms par liela apjoma dokumentu, nemainīsies iekļaujamās informācijas apjoms, tomēr augstskolām un koledžām precīzāk tiks noteikts, kam ir jābūt iekļautam studiju programmas raksturojumā.  Studiju programmu raksturojumi ir ļoti atšķirīgi pēc sava apjoma, jo katra studiju programma ir individuāla gan pēc satura, gan pēc apjoma.  Saskaņā ar sākotnējās ietekmes metodikā paredzēto kārtību, sniedzam informāciju, kas ierobežo tiešu un nepārprotamu administratīva sloga aprēķināšanas formulas pielietošanu, proti:  C = (f x l) x (n x b), kur  f – finanšu līdzekļu apjoms, kas nepieciešams, lai nodrošinātu projektā paredzētās informācijas sagatavošanu var tikt rēķināts, pieņemot, ka šo pienākumu veic darbinieki ar mēneša vidējo darba samaksu, kas 2014.gadā Latvijā bija 813 euro/mēnesī, kam atbilst stundas samaksas likme 5,08 euro.  l – laika patēriņš, kas nepieciešams, lai sagatavotu informāciju, kuras sniegšanu paredz projekts, nosaka konkrētās studiju programmas apjoms, ko studiju programmas gadījumā var izteikt kā studiju programmas līmeni un dokumentācijas sagatavotāja pieredze. Laika patēriņš ir individuāls un mainīgs lielums, kuru nav iespējams precīzi konstatēt, jo ikviena studiju programma ir individuāla un tās dokumentācijas izstrādei un sagatavošanai patērētais laiks var būtiski atšķirties.  Līdz ar to rādītāju (f x l) absolūtos skaitļos izteikt nav iespējams.  Indikatīvi var pieņemt, ka vidēji studiju programmas raksturojuma apjoms ir 300 lpp. Tiek pieņemts, ka vidēji 2 lpp. teksta sagatavošanai ir nepieciešama 1 stunda darba laika.  n – subjektu skaits, uz ko attiecas projektā paredzētās informācijas sniegšanas prasības, ir 57 augstskolas un koledžas, no kurām katra var iesniegt jaunas studiju programmas licencēšanas iesniegumu;  b – lēmums studiju programmas licencēšanai var būt licencēt studiju programmu vai atteikt licencēt studiju programmu. Studiju programmas licencēšana ir vienreizējs gadījums, tātad tas veido administratīvās izmaksas vienu reizi un nav iespējams paredzēt, cik studiju programmu licencēšanas iesniegumus iesniegs katra augstskola un koledža gada laikā un vai vispār iesniegs viena gada laikā.  Līdz ar to C = (f x l) x (n x b)= (5,08 x 300/2) x (57 x 1) = 43 434 euro.  Administratīvo izmaksu lielums atbilstoši noteikumu projektam var būt atšķirīgs konkrētas studiju programmas gadījumā, ņemot vērā dažādus to ietekmējošus faktorus (piemēram, studiju programmas līmenis, darbinieku noslodze).  Ņemot vērā augstākminētos ierobežojumus, studiju programmu licencēšanas izmaksas tiek noteiktas saskaņā ar Akadēmiskās informācijas centra maksas pakalpojumu cenrādī iekļauto metodiku, kas daļēji atspoguļo administratīvā sloga apjomu katrā individuālā gadījumā. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015. gads** | | Turpmākie trīs gadi (euro) | | |
| **2016.** | **2017.** | **2018.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 257 477 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 257 477 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 257 477 | 0 | 0 | 0 | 0 |
| 2.1. valsts pamatbudžets | 257 477 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | 1. Plānotais finansējums valsts budžeta 03.00.00 programmā “Augstākā izglītība” apakšprogrammā 03.13.00 “Studiju virzienu akreditācija” EUR:   * 2015.g. – 257 477 * 2016.g. – 248 957 * 2017.g. – 281 774 * 2018.g. – 281 774   2. Anotācijas sadaļā III. Tiesību akta projekta ietekme uz valsts budžetu un pašvaldību budžetiem minētais finansējums attiecas gan uz licencēšanas, gan akreditācijas procesa nodrošināšanu, tādēļ ir skatāms kontekstā ar Ministru kabineta noteikumu projektu “Augstskolu, koledžu un studiju virzienu akreditācijas noteikumiem”. Piešķirtais finansējums akreditācijas un licencēšanas mērķim indikatīvi tiks sadalīts šādās proporcijās – 70% akreditācijas nodrošināšanai, bet 30% licencēšanas nodrošināšanai, bet finansējums nav precīzākas proporcijas noteikt nav iespējams, jo akreditācijas un licencēšanas funkcijas komisijai un centram savstarpēji pārklāsies, kā arī akreditācijas un licencēšanas gadījumu proporcijas ir mainīgs faktors, kas atkarīgs no augstākās izglītības iestāžu iesniegtajiem pieteikumiem. No valsts budžeta Akadēmiskās informācijas centram piešķirtais finansējums tiek piešķirts Akadēmiskās informācijas centra darbības nodrošināšanai un Studiju akreditācijas komisijas un Studiju programmu licencēšanas komisijas atalgojuma nodrošināšanai.  3. Noteikumi tiks īstenoti esošā budžeta ietvaros. | | | | |
| 6.1. detalizēts ieņēmumu aprēķins | Projekts šo jomu neskar | | | | |
| 6.2. detalizēts izdevumu aprēķins | Projekts šo jomu neskar. | | | | |
| 7. Cita informācija | nav | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ministru kabineta noteikumi “Nodibinājuma “Akadēmiskās informācijas centrs” maksas pakalpojumu cenrādis” (projekts izsludināts Valsts sekretāru sanāksmē 2015.gada 28.maijā, VSS-594 (prot.Nr.21; 16.§)), lai noteiktu studiju programmu licencēšanas izdevumu apmēru, un Ministru kabineta noteikumi ”Augstskolu, koledžu un studiju virzienu akreditācijas noteikumi” (projekts izsludināts Valsts sekretāru sanāksmē 2015.gada 23.aprīlī, VSS-359 (prot.Nr.16; 10.§)). |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Augstākās izglītības padome, Rektoru padome, Akadēmiskās informācijas centrs, Latvijas Darba devēju konfederācija, Latvijas Koledžu asociācija, Latvijas Studentu apvienība un Latvijas Izglītības un zinātnes darbinieku arodbiedrība sniedza atzinumu par projektu. Pirms izsludināšanas valsts sekretāru sanāksmē projekts tika publicēts Izglītības un zinātnes ministrijas mājas lapā. |
| 2. | Sabiedrības līdzdalība projekta izstrādē | Ar Izglītības un zinātnes ministrijas 2015.gada 23.janvāra rīkojumu Nr.80 “Par darba grupas izveidi normatīvo aktu grozījumu, kas saistīti ar augstākās izglītības ārējās kvalitātes nodrošināšanas funkciju nodošanu Akadēmiskās informācijas centram, izstrādei” izveidota darba grupa, kuras sastāvā iekļauti Augstākās izglītības padomes, Rektoru padomes, Akadēmiskās informācijas centra, Izglītības un zinātnes ministrijas, Latvijas Darba devēju konfederācijas, Latvijas Koledžu asociācijas, Latvijas Studentu apvienības, Latvijas Izglītības un zinātnes darbinieku arodbiedrības pārstāvji, kā arī piesaistīti individuāli eksperti. Projekts tika apspriests Saeimas Izglītības, kultūras un zinātnes komisijas 2015.gada 27.maija sēdē, Rektoru padomes sēdēs 2015.gada 24.aprīlī un 18.jūnijā, augstskolu pārstāvju sanāksmē 2015.gada 6.maijā. |
| 3. | Sabiedrības līdzdalības rezultāti | Augstākās izglītības padome, Rektoru padome, Akadēmiskās informācijas centrs, Latvijas Darba devēju konfederācija, Latvijas Koledžu asociācija, Latvijas Studentu apvienība un Latvijas Izglītības un zinātnes darbinieku arodbiedrība darba grupas ietvaros sniedza priekšlikumus projekta izstrādes procesā, kā arī par projektu sniedza atzinumu, tādējādi sniedzot būtisku ieguldījumu projekta sagatavošanā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Akadēmiskās informācijas centrs, Akadēmiskās informācijas centra izveidota Studiju akreditācijas komisija, Izglītības un zinātnes ministrija, Augstākās izglītības kvalitātes nodrošināšanas padome, augstskolas un koledžas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiek paredzēts, ka Akadēmiskās informācijas centrs organizē studiju programmu licencēšanu un jaunu studiju virzienu atvēršanas novērtēšanu papildus tām funkcijām, ko jau veic.  Akadēmiskās informācijas centrā tiks izveidots Augstākās izglītības kvalitātes nodrošināšanas departaments studiju programmu licencēšanas un jaunu studiju virzienu atvēršanas novērtēšanas funkcijas nodrošināšanai.  Akadēmiskās informācijas centrā izveidotajā kvalitātes nodrošināšanas departamentā paredzēts nodarbināt sešus cilvēkus.  Izglītības un zinātnes ministrija, augstskolas un koledžas, Izglītības kvalitātes valsts dienests projektu īstenos esošo cilvēkresursu ietvaros. |
| 3. | Cita informācija | Nav. |

*Anotācijas III, V sadaļa - noteikumu projekts šīs jomas neskar*.

Izglītības un zinātnes ministre Mārīte Seile

Vizē:

Valsts sekretāra vietniece –

Politikas iniciatīvu un attīstības

departamenta direktore,

valsts sekretāra pienākumu izpildītāja Līga Lejiņa

01.07.2015.

2784

L.Upīte, 67047816

[Linda.Upite@izm.gov.lv](mailto:Linda.Upite@izm.gov.lv)

I.Stūre,

Inese.Sture@izm.gov.lv